**Retningslinjer**

Velkommen til realkompetansevurdering

Versjon 3.0 | 12. mars 2018

Dette verk er lisensieret under en [Creative Commons Navngivelse-IkkeKommersiell-DelPåSammeVilkår 4.0 Internasjonal lisens.](https://creativecommons.org/licenses/by-nc-sa/4.0/)



Introduksjon for fagfolk innen høyere utdanning

Disse retningslinjene er utformet for å bistå fagfolk innen høyere utdanning med å forklare vurdering av realkompetanse (prior learning) til nyankomne (dvs. migranter og/eller flyktninger) og for å vise dem hvordan det kan legges til rette for at de kan bli tatt opp til høyere utdanning.

Retningslinjene er strukturert rundt vanlige spørsmål som vi har identifisert basert på konsultasjon med et bredt utvalg av minoritetsgrupper som deltar i høyere utdanning over hele Europa. Svarene er formulert med grunnleggende begreper slik at retningslinjene kan være tilgjengelig for personer som ikke vet hva realkompetansevurdering er og hva det betyr for dem. Vi har imidlertid også forsøkt å introdusere noen av nøkkelbegrepene og ordforrådet som de vil møte på om de ønsker å gå videre i vurderingsprosessen.

Vi håper derfor at retningslinjene vil være nyttig for fagfolk innen høyere utdanning, til bruk som en generell introduksjon til nyankomne og som kan benyttes uten behov for mange endringer, men som kan tilpasses til komplekse forskrifter og praksiser.

Spesielle bemerkninger:

* For å gjøre det så enkelt som mulig har vi brukt begrepet realkompetansevurdering (validation of prior learning) gjennom hele dette dokumentet, men vi innser at andre terminologier kan benyttes i en bestemt høyere utdanningsinstitusjon eller land, og at dette må tilpasses.
* Vi har gått ut i fra at fagfolk innen høyere utdanning vil legge til egne lenker i teksten, som er spesifikke for den gjeldende institusjonen og eventuelt hvor det er nødvendig med tanke på enkelte fakultet, kurs eller vitnemål. Vi har bidratt med “bemerkning for fagfolk” på slutten av enkelte svar som er gitt, hvor det ikke er fornuftig å gi generell informasjon, men hvor spesifikk informasjon enkelt kan legges til.
* Vi har også antatt at de tekniske, administrative og regulatoriske detaljene for VPL er tilgjengelig på institusjonens hjemmeside. Disse retningslinjene er utformet for å være et første skritt på vei mot et mer brukervennlig språk for å gi en introduksjon, uten alle detaljer, men vi har også foreslått at det burde være en nettkobling til alle nødvendige detaljer.
* Vi anbefaler også at institusjonene oppretter en seksjon på deres nettsider som spesielt omhandler nyankomne, som kan inkludere disse retningslinjene med foreslått nettside for ytterligere informasjon, og med kontaktinformasjon tilgjengelig for en profesjonell institusjon som kan bistå med rådgivning.

De ofte stilte spørsmålene som strukturerer disse retningslinjene er:

* Hva er realkompetansevurdering?
* Hvordan kan realkompetansevurdering hjelpe meg med å komme inn på høyere utdanning?
* Hvordan kan erfaring bli vurdert?
* Hvordan er situasjonen for unge mennesker som ikke har mye – eller noen – arbeidserfaring?
* Hvorfor er realkompetansevurdering viktig? Hvorfor er det viktig for nyankomne?
* Hvordan fungerer realkompetansevurdering? Hva må jeg gjøre og hvilken hjelp vil jeg få?
* Hva skjer etter vurderingssprosessen?
* Hvordan fungerer det med råd og veiledning?
* Hvor lang tid tar vurderingsssprosessen?
* Hvor mye koster det? Hvor mye hjelp kan jeg få til å betale for det?
* Hvor kan jeg finne mer informasjon?

Vi har ikke inkludert en forklaring på utviklingen av politikk og praksis for livslang læring og realkompetansevurdering i Europa, men hvis det blir nødvendig med ytterligere informasjon **foreslår vi følgende nettsider som nyttige ressurser for informasjon om europeisk politikk og dokumentasjon:**

* CEDEFOP, europeiske retningslinjer for vurdering av realkompetanse:

<http://www.cedefop.europa.eu/en/publications-and-resources/publications/3073>

<http://www.cedefop.europa.eu/en/publications-and-resources/publications/4148>

<http://www.cedefop.europa.eu/cs/publications-and-resources/publications/4153>

* CEDEFOP (European Centre for the Development of Vocational Training) om [finansiering og potensiell finansiering](http://www.cedefop.europa.eu/en/news-and-press) av vurderingsordninger for realkompetanse.
* CEDEFOP om [dokumentasjonsverktøy](https://europass.cedefop.europa.eu/da/documents/curriculum-vitae)

**For nasjonale og institusjonelle ordninger i forskjellige land, foreslår vi:**

* VINCE [landprofiler](http://vince.eucen.eu/validation-in-europe/)
* CEDEFOP [vurderings-inventarliste](http://www.cedefop.europa.eu/en/events-and-projects/projects/validation-non-formal-and-informal-learning/european-inventory)
* dine egen institusjonelle ressurser og retningslinjer (For Norge se spesielt informasjon på nettsiden til Kompetanse Norge: <https://www.kompetansenorge.no/realkompetanse/>).

For internettkilder som er relevante for ditt land, hvis du ikke allerede har kjennskap til disse så skal det være enkelt å finne fram til dem.

Når det gjelder informasjon til søkere, foreslår vi at dere gir informasjon om spesifikke nettsider som er en del av svarene på de konkrete spørsmålene (under “bemerkning for fagfolk”) i stedet for å bidra med all informasjon i en enkelt lenke ettersom dette kan være skremmende for nyankomne og ettersom det ikke er formulert i et veldig brukervennlig språk.

Introduksjon for nyankomne

Velkommen til retningslinjene for realkompetansevurdering!

Du lurer kanskje på hva realkompetansevurdering er for noe – dette konseptet er kanskje nytt for deg. Med realkompetansevurdering så referer vi til prosessen med å dokumentere, vurdere og godkjenne og/eller validere tidligere studier eller kompetanse oppnådd utenfor klasserommet. Hovedformålet med denne prosessen er å få anerkjent dine ferdigheter og/eller vurdert din kunnskap i form av en attest eller studiepoeng som kan hjelpe deg med å oppnå et vitnemål.

Dette høres muligens litt komplisert ut, men integrert i denne prosessen er det mange erfarne fagfolk som vil hjelpe deg og bistå med veiledning.

De ofte stilte spørsmålene som følger nedenfor vil gi deg svar på mange av spørsmålene du har.

Vi håper du bestemmer deg for å gå gjennom denne prosessen, og at du ved komplett prosess kan melde deg opp til videre studier eller finne en jobb som samsvarer med dine erfaringer og studier.

Spørsmål og svar for nyankomne

***Q: Hva er realkompetansevurdering?***

**A:** Realkompetansevurdering er et verktøy som fremmes og støttes av EU og alle medlemsstater for å gjøre det mulig for utdanningsinstitusjoner å anerkjenne kompetanse uavhengig av hvor det har funnet sted. Det er basert på ideen om at personer tilegner seg kompetanse både innenfor og utenfor klasserommet basert på et bredt spekter av aktiviteter, på ulike tidspunkter gjennom hele livet (livslang læring), og at denne kompetansen er verdifull og kan identifiseres og godkjennes.

Alle utdanningssystemer er basert på ideen om at gjennom eksamen skal man kunne passere fra ett nivå til det neste. Overgangen fra videregående opplæring til studier på høyere nivå er spesielt viktig og krever spesifikke attester eller vitnemål tildelt basert på bestått eksamen. Innen høyere utdanning er det også spesielle regler for opptak til studier på masternivå. Mange personer har av ulike grunner ikke de nødvendige eksamensbevisene, men har nødvendig kunnskap, forståelse og ferdigheter til å lykkes med høyere utdanning. Realkompetansevurdering gir et alternativt og parallelt system for å godkjenne dette og gjør det mulig for personer å få opptak til studieprogrammer på høyere nivå.

***Q: Hvordan kan realkompetansevurdering hjelpe meg med å komme inn på høyere utdanning?***

**A:** Realkompetansevurdering kan hjelpe på ulike måter, men dette avhenger av din individuelle situasjon.

**Hvis du har en attest eller et vitnemål som gjør at du kan begynne på en høyere utdanning i ditt eget land,** så er det mulig at du ikke trenger en realkompetansevurdering. Alle EU-land har nasjonale organer, [NARIC](http://www.enic-naric.net/), som bistår universiteter med å forstå og verifisere vitnemål utstedt i andre land, og det er i noen tilfeller universitetene selv som har ansvar for dette.

**Hvis du ikke fullførte studiene dine; ikke kunne ta eksamen; har mistet vitnemålet ditt eller det har blitt ødelagt; hvis det ikke kan verifiseres på grunn av konflikt eller en politisk eller økonomisk krise i hjemlandet ditt –** da kan en realkompetansevurdering være i stand til å bistå deg, ettersom det gir en alternativ måte å demonstrere hva du kan, hva du forstår og hva du kan gjøre uten å måtte starte helt på nytt igjen.

**Hvis du ikke har fulgt en formell læreplan i en tradisjonell klasseromsundervisning som fører til de vanlige opptakskvalifikasjonene,** kan realkompetansevurdering være spesielt nyttig for deg ettersom det kan ta hensyn til andre former for læring.

**Hvis du har tatt del i korte kurs, organiserte studiebesøk, arbeidsplasseringer, arbeidsbasert læring, eller ferdighetsopplæring som ikke førte til en attest/bevis eller et vitnemål,** men som varviktig for din personlige og faglige utvikling, kan realkompetansevurdering hjelpe med å gi deg godkjennig av denne typen ikke-formell læring.

**Hvis du har vært i lønnet eller ulønnet arbeid, tatt del i frivillige aktiviteter** (for eksempel fagforeninger eller frivillige organisasjoner) **eller du har en personlig interesse** som du har forfulgt (alt fra motormekanikk til eldre historie), så har du lært av denne formen for uformell læring.

**I praksis kan det være sånn at du har en blanding av alle disse tingene,** for eksempel noen attester/bevis, men ikke alle de nødvendige, i tillegg til litt arbeidsbasert opplæring og en personlig interesse. Realkompetansevurdering kan hjelpe deg med å sette sammen all denne ulike læringen, sammenfatte den og demonstrere den. Du kan deretter sammenligne dette med den formelle læreplanen for høyere utdanning som du ønsker opptak til.

Realkompetansevurdering kan dermed **hjelpe deg med å starte på** et spesifikt kurs eller studieprogram. I noen tilfeller kan det også gi deg muligheten til å tilegne deg studiepoeng for en del av det formelle studietilbudet slik at du ikke trenger å følge hele programmet, men kan ta en forkortet versjon av programmet for å bli tildelt vitnemål på kortere tid.

***Q: Hvordan kan erfaring bli vurdert?***

**A:** Svaret her er ganske klart og tydelig. Det er ikke selve erfaringen som blir vurdert, men hva du har lært av denne erfaringen. Hvilken kunnskap og forståelse har du oppnådd gjennom denne erfaringen? Kan du identifisere, analysere og evaluere hva du har lært av denne erfaringen, og deretter knytte den opp mot studieprogrammet du ønsker å følge? Det kan være snakk om praktiske ferdigheter, for eksempel labratorieferdigheter i et bestemt fagområde, eller intellektuelle ferdigheter med analyse og syntese som er relevant for mange fagområder. Det er disse ferdighetene og denne kunnskapen som er gjenstand for realkompetansevurderingen – ikke opplevelsen, som er kontekstuell snarere enn sentral for vurderingssprosessen.

***Q: Hva er situasjonen for unge mennesker som ikke har mye – eller noen – arbeidserfaring?***

**A:** Hvis du nylig har forlatt skolen, har du ikke den samme erfaringen som noen som har jobbet i flere år. Du kan imidlertid ha jobbet samtidig som du har studert, du kan ha vært involvert i frivillig arbeid, sosiale aktiviterer, sports- eller kultur aktiviteter, eller du kan ha erfaring med konflikt – og du har lært av all denne erfaringen. Denne læringen kan tas til betraktning i realkompetansevurderingen.

Du kan også delta i spesielle kurs som forbereder deg på høyere utdanning og ta hensyn til det du har lært, samt hva du har lært på skolen.

***Bemerkning for fagfolk: hvis det er noen spesielle kurs som tilbys ved institusjonen din – legg dem til her.***

***Q: Hvorfor er realkompetansevurdering viktig? Hvorfor er realkompetansevurdering viktig for nyankomne?***

**A:** Realkompetansevurdering er viktig fordi det gir en alternativ vei til høyere utdanning for personer som ikke har hatt mulighet til å få opptak direkte etter skolegang, eller som har blitt nektet denne muligheten av sosiale og økonomiske årsaker. For nyankomne bidrar det også med hjelp til å overvinne negative effekter av konflikt og politisk og økonomisk krise, og utfordringene dette har skapt for deres personlige og faglige utvikling.

Tilgang til utdanning og opplæring er ekstremt viktig med tanke på adgang til arbeidsmarkedet, aktiv deltakelse i samfunnet, samfunnets kulturliv, og dermed sosial inkludering. Dette vil være viktige deler av en søknad om oppholds- og arbeidstillatelse, samt statsborgerskap.

***Q: Hvordan fungerer realkompetansevurdering? Hva må jeg gjøre og hvilken hjelp vil jeg få?***

**A:** Det er fem hovedfaser i vurderingssprosessen: informasjon, kartlegging av kompetanse, dokumentasjon, evaluering og vurdering.

* **Informasjon:** Den første fasen er at du får informasjon om hva som er mulig og hvordan du starter prosessen. Dette er mer enn å motta et papir – det innebærer en diskusjon om de generelle ordningene, mulighetene og begrensningene, og spesifikke regler eller forskrifter.

***Bemerkning for fagfolk: Du kan legge til et notat om hvor de skal henvende seg og hvordan de skal ta det første steget for å få kontakt. For eksempel: eksisterer det et sentralt vurderingskontor? Eller styres prosessen av fakultetene?***

* **Kartlegging av kompetanse:** Når du har hatt tid til å reflektere over den generelle informasjonen, er den neste fasen å ha en fokusert samtale om hvilke kurs du gjerne vil ta del i, hvilke kurs som er tilgjengelige, hvilke vitnemål, kunnskap og ferdigheter du har for å følge kurset. I praksis kan dette bety flere samtaler med ulike personer i institusjonen, for eksempel: akademisk medarbeider som er kursansvarlig, en student som tar kurset, og en administrator eller rådgiver. Det er viktig at du er klar over de juridiske rammene for denne prosedyren, dine rettigheter og mulighetene dine innenfor dette rammeverket av muligheter. Dette gjelder ikke bare for prosessen, men også hvilke muligheter som vil kunne åpne seg i etterkant. Alle disse vil være viktige for å hjelpe deg med å ta en beslutning om hvilket kurs eller vitnemål du vil jobbe mot å oppnå. Vanligvis er det en person som hjelper deg med å koordinere disse aktivitetene og til å fatte en avgjørelse.

***Bemerkning for fagfolk: legg ved kontaktinformasjonen til enhver fagperson som er ansvarlig for denne prosessen i din institusjon. Inkluder også en seksjon om begrensninger etter fullført program: for eksempel, er denne prosessen godkjent av alle yrker i ditt land?***

* **Dokumentasjon:** Den tredje fasen er å sette sammen din portofølje av bevis for å vise at du har kunnskapen, forståelsen og de ferdighetene du trenger, og kriteriene som skal brukes til å vurdere dem.

Bevisene kan inkludere:

* Attester, vitnemål, dokumenter med informasjon om innholdet i yrkesfaglige/faglige kurs du har tatt, bevis på ansettelse, frivillig erfaring
* Referanser eller anbefalingsbrev fra lærere, trenere, arbeidsgivere og/eller kollegaer
* Selv-evaluering og refleksjonsrapporter – du vil sannsynligvis bli tildelt et skjema som veileder deg gjennom denne prosessen
* Testresultater – du kan få noen tester, slik at du får muligheten til å vise hva du kan
* Demonstrasjoner – du kan bli bedt om demonstrere en bestemt teknikk (for eksempel i et labratorium)
* Rapporter, artikler og andre oppgaver som du har skrevet
* Konferanser eller seminarer som du har deltatt på
* Bevis på språkferdigheter

Det kan være nødvendig å få noen av disse dokumentene oversatt av en godkjent oversetter – dette vil du bli informert om av din rådgiver.

Dette kan virke som en tilnærmet umulig liste over dokumenter å fremlegge og du vil muligens ikke ha mulighet til å fremlegge enkelte av dem, men ikke bekymre deg – realkompetansevurderingen er utformet for å overvinne slike problemer og fagfolkene som arbeider sammen med deg har erfaring med å løse denne typen utfordringer. Du vil bli tildelt en rådgiver som hjelper deg gjennom prosessen. Det kan også forekomme møter med andre som går gjennom samme prosess eller som allerede har fullført prosessen, og kan bidra med råd.

***Bemerkning for fagfolk: Du bør oppgi noen maler og kontaktinformasjon her for andre studenter, hjelpegruppemøter og annet relevant.***

* **Evaluering:** Når du og din rådgiver mener at portoføljen din er klar, går du videre til vurderingsfasen. Måten dette skjer på kan være forskjellig fra institusjon til institusjon og fakultet til fakultet, avhengig av innholdet i kursene. Noen ganger er det et en-til-en intervju, noen ganger er det et lite panel som inkluderer en akademiker fra det aktuelle fagfeltet og en profesjonell fra fagfeltet, som en praktiserende økonom eller ingeniør; noen ganger er det en kombinasjon av dette. Rådgiveren din vil forklare denne prosessen for deg og hjelpe deg med forberedelsene.

***Bemerkning for fagfolk: Det er som regel enkelte reguleringer angående dette, og de er utvilsomt for omfattende til å inkludere i disse retningslinjene, men du kan muligens lage en egen side som klargjør dem med en lenke til detaljene. Det er veldig viktig at det klargjøres hvilken rolle rådgiveren skal ha i denne prosessen.***

* **Vurdering:** Resultatet av prosessen er vanligvis en vurdering, som representerer en formell godkjenning av kunnskapen og ferdighetene som du har demonstrert på en tilfredstillende måte. Dette kan ta flere former:
* En form for eksamensbevis/vitnemål
* Tildeling av studiepoeng
* En formell erklæring om godkjenning av opptak til et bestemt kurs

Vanligvis er resultatet positivt – rådgiveren din vil som regel ikke anbefale at du går videre til vurdering med mindre han eller hun tror at du har en rimelig sjanse til å fullføre med et positivt utfall. Det er imidlertid sånn at utfallet ikke alltid er som forventet, for eksempel med tanke på antallet studiepoeng du blir tildelt, men du vil motta råd om veien videre fra rådgiveren din.

***Bemerkning for fagfolk: Her kan du legge ved informasjon om alle mulige utfall av vurderingsprosedyren tilgjengelig for din institusjon – vi har antatt at det ikke alltid dreier seg om et enkelt ja/nei eller bestått/ikke bestått.***

***Q: Hva skjer etter vurderingsprosessen?***

**A:** Dette vil avhenge av resultatet av realkompetansevurderingen.

**Hvis du får et tydelig svar** som betyr at du kan begynne på studiet som du har planlagt, og på det nivået du har planlagt, trenger du sannsynligvis bare å fullføre den administrative prosessen, samt gjøre litt lesing for forberedelse.

**Hvis du får et mindre tydelig resultat**, kan du bli bedt om:

* å gjøre noe ekstra
* å bidra med mer bevis/dokumentasjon
* å gjøre noen ytterligere forberedelser, f.eks. forbedre dine språkkunnskaper
* å tenke på et annet kurs som kan passe deg bedre

Hvis dette skjer, vil rådgiveren din hjelpe deg med å finne ut av hva du skal gjøre.

***Bemerkning for fagfolk: Innholdet i dette svaret vil avhenge av hvilke resultater som er mulige i din institusjon – du må derfor redigere dette basert på den lokale konteksten.***

***Q: Hvordan fungerer råd og veiledning?***

**A:** Som nevnt ovenfor vil råd og veiledning være på plass gjennom hele prosessen, men det kan være regler om hvor mye råd du har krav på. Du kan ha mer enn en rådgiver: for eksempel, noen til å forklare deg dine juridiske rettigheter og mulige finansieringsordninger; noen til å hjelpe deg hjelpe deg med de ulike stadiene av prosedyren; noen fra den fagdisiplinen du ønsker å studere; noen som kan forklare karriere- og jobbmuligheter knyttet til kursene, med mer. Men det er som regel en person som er ditt viktigste kontaktpunkt og som vil koordinere prosessen for deg.

Du kan også søke råd fra en studentforening eller andre studentorganisasjoner og andre personer som allerede har vært gjennom prosessen.

***Bemerkning for fagfolk: Dette er et svært viktig tema for søkere, men det er spesielt viktig for nyankomne. Vi vet at i enkelte institusjoner og i enkelte land er rådgiverrollen, og tilgjengeligheten for søker, meget klart definert. I andre land er dette mye mer fleksibelt organisert. Uavhengig av hvordan dette er lagt opp, så burde dette være transparent og muligens nevnt i en bemerkning med mer detaljert informasjon.***

***Q: Hvor lang tid tar vurderingsprosessen?***

**A:** Dette avhenger veldig mye av enkeltindividet og de spesifikke ordningene for de ulike studieprogrammene – ingeniør kan for eksempel være forskjellig fra samfunnsvitenskap. Hvor lang tid prosessen tar vil avhenge av mange faktorer, blant annet hvilket fagområde det dreier seg om. Noen krever dokumentasjon, andre gjør det ikke. Det er dermed ikke mulig å gi et enhetlig svar på dette spørsmålet, men mer informasjon vil bli gitt tidlig i prosessen.

Det er imidlertid viktig å forstå at realkompetansevurdering ikke er en “fast track” prosedyre eller en annenklasseprosedyre. Det er svært viktig for alle involverte at det er en oversiktlig og grundig prosess slik at verdien av kvalifikasjonen oppnådd gjennom denne vurderingen er den samme som hvilken som helst annen.

***Bemerkning for fagfolk: hvis det eksisterer noen reguleringer for din institusjon eller ditt land med tanke på tidsrammer – legg dem til her.***

***Q: Hvor mye koster det? Hvor mye hjelp kan jeg få til å betale for det?***

**A:** Kostnadene og finansieringen av realkompetansevurderingen varierer i henhold til individets status og er forskjellig fra institusjon til institusjon, samt mellom regioner og land.

***Bemerkning for fagfolk: du bør legge til informasjon her om kostnadene og finansieringsmulighetene for din institusjon når det gjelder realkompetansevurdering generelt og eventuelle spesielle avtaler for nyankomne.***

***Q: Hvor kan jeg finne mer informasjon?***

**A:** Du vil legge merke til at under ethvert spørsmål er det lagt inn en beskrivelse av hvor du kan henvende deg for mer informasjon. Hvis du likevel er i tvil, bør du kontakte den som er oppnevnt som kontaktperson i institusjonen.

***Bemerkning for fagfolk: Du bør legge ved samme kontaktinformasjon her som du legger ved under spørsmålet: Hvordan fungerer realkompetansevurdering? Hva må jeg gjøre og hvilken hjelp vil jeg få? Fortell dem hvor de burde henvende seg og hvordan de skal gå frem første gangen. For eksempel: Eksisterer det et sentralt vurderingsskontor? Eller styres prosessen på fakultetsnivå?***

Dette dokumentet er en tilpasning av originaldokumentet skrevet på engelsk:

Davies, P., Husted, B., Royo, C. on behalf of the VINCE consortium (Ed.) (2018): Guidelines - Welcome to Validation. Brussels: eucen. Licensed under a [Creative Commons Attribution-NonCommercial-ShareAlike 4.0 International License](http://creativecommons.org/licenses/by-nc-sa/4.0/).

Dette verk er lisensieret under en [Creative Commons Navngivelse-IkkeKommersiell-DelPåSammeVilkår 4.0 Internasjonal lisens.](https://creativecommons.org/licenses/by-nc-sa/4.0/)